বাহামা দ্বীপপুঞ্জ জাতীয় ফুটবল দল
বাহামা দ্বীপপুঞ্জ জাতীয় ফুটবল দল (ইংরেজি: Bahamas national football team) হচ্ছে আন্তর্জাতিক ফুটবলে বাহামা দ্বীপপুঞ্জের প্রতিনিধিত্বকারী পুরুষদের জাতীয় দল, যার সকল কার্যক্রম বাহামা দ্বীপপুঞ্জের ফুটবলের সর্বোচ্চ নিয়ন্ত্রক সংস্থা বাহামা দ্বীপপুঞ্জ ফুটবল অ্যাসোসিয়েশন দ্বারা নিয়ন্ত্রিত হয়। এই দলটি ১৯৬৮ সাল হতে ফুটবলের সর্বোচ্চ সংস্থা ফিফার এবং ১৯৮১ সাল হতে তাদের আঞ্চলিক সংস্থা কনকাকাফের সদস্য হিসেবে রয়েছে। ১৯৭০ সালের ১লা মার্চ তারিখে, বাহামা দ্বীপপুঞ্জ প্রথমবারের মতো আন্তর্জাতিক খেলায় অংশগ্রহণ করেছে; পানামার পানামা সিটিতে অনুষ্ঠিত উক্ত ম্যাচে বাহামা দ্বীপপুঞ্জ পুয়ের্তো রিকোর কাছে ৩–০ গোলের ব্যবধানে পরাজিত হয়েছে। ১৫,০০০ ধারণক্ষমতাবিশিষ্ট টমাস রবিনসন স্টেডিয়ামে বাহা বয়েজ নামে পরিচিত এই দলটি তাদের সকল হোম ম্যাচ আয়োজন করে থাকে। এই দলের প্রধান কার্যালয় বাহামা দ্বীপপুঞ্জের রাজধানী নাসাউয়ে অবস্থিত। বর্তমানে এই দলের ম্যানেজারের দায়িত্ব পালন করছেন নেসলে জন এবং অধিনায়কের দায়িত্ব পালন করছেন মন্টেগো বে ইউনাইটেডের আক্রমণভাগের খেলোয়াড় লেসলি সেন্ট ফ্লোর। বাহামা দ্বীপপুঞ্জ এপর্যন্ত একবারও ফিফা বিশ্বকাপে অংশগ্রহণ করতে পারেনি। অন্যদিকে, কনকাকাফ গোল্ড কাপেও বাহামা দ্বীপপুঞ্জ এপর্যন্ত একবারও অংশগ্রহণ করতে সক্ষম হয়নি। লেসলি সেন্ট ফ্লোর, ডোয়াইন ওয়াইলি, হ্যাপি হল, নেসলে জন এবং টেরি ডেলান্সির মতো খেলোয়াড়গণ বাহামা দ্বীপপুঞ্জের জার্সি গায়ে মাঠ কাঁপিয়েছেন।